Strøm - hvordan tilkobler man?
Når du lejer en autocamper medfølger der et strømkabel, som du kan tilslutte på campingpladser o.l. På den måde har du 230V til lys, køleskab og opladning m.m. Det er nemt at tilslutte, både ved strømstanderen (måler skal evt. aflæses før/efter brug) og på selve autocamperen (udvendigt stik).
Det medfølgende kabel kan være mellem 10 og 25 meter langt. De bedste er af typen CEE (de blå campingstik), men kan variere en smule fra land til land. Hvis du krydser grænser er det smart at købe et adapterstik til det pågældende land hvor man holder ferie. Nogle gange følger adapterstik med i lejen af autocampere, andre gange må du i en campingbutik eller et byggemarked for at købe et adapterstik.
Ved afhentning af autocamperen kan du få demonstreret hvordan man tilkobler strøm til netop din model.